اوکراینا پرزیدنتی ولودیمیر زلنسکی بیرلشمیش میللت‌لر تشکیلاتی‌نین (بمت) نیویورک شهرینده کئچیریلن 78-جی عمومی ایجلاسیندا چیخیشیندا 2022-جی ایلین فوریه‌ آییندان روسیا ایله اوکراینا آراسیندا داوام ائدن محاربه ایله باغلی آچیقلاما‌لار وئریب.
اوکراینانین داها اول آتوم سلاحیندان تمیزلندیگینی خاطیرلا‌دان زلنسکی دئییب:
"1990-جی ایللرده روسیا آتوم سلاح‌لاردان تمیزلنمه‌لی ایدی. تاریخ بونو بیزه گؤستریر. روسیا حاضیردا دا آتوم سلاح‌لاردان تمیزلنمگی حاق ائدیر. ترورچولارین آتوم سلاحینا صاحیب اولماق حقوقو یوخ‌دور".
روسیانین اوکراینایا و بوتون دونیایا قارشی موختلیف سلاح‌لاردان ایستیفاده ائتدیگینی دئین زلنسکی محاربه باشلایان‌دان سونرا روسیانین قارا دنیز و آزوو دنیزینده‌کی اوکراینا لیمان‌لارینی باغلادیغینا، دانوب چایی اوزرینده‌کی لیمان‌لارا هوجوم‌لار تشکیل ائتدیگینه دقت چکیب.
"بو، روسیانین ضبط ائتدیگی اراضی‌لرین هامیسی‌نین اولماسا دا، بعضی‌لری‌نین تانینماسی مقابیلینده دونیا بازاریندا ارزاق قیتلیغیندان سلاح کیمی ایستیفاده ائتمک جهدی‌دیر. روسیا ارزاق قیمت‌لریندن سلاح کیمی ایستیفاده ائدیر. بو وضعیت آتلانتیک اقیانوسو ساحل‌لریندن اولان افریقادان گونئی –دوغو آسیایا بولگه لره تأثیر ائدیر. بو، تهلوکه‌نین میقیاسی‌دیر"، -دئیه زلنسکی قئید ائدیب.
قارا دنیز تاخیل تشببوسونو و "اوکراینا‌دان تاخیل" پروقرامینی دستکله‌ین لیدئرلره تشککورونو بیلدیرن زلنسکی اوکراینا ارزاق محصول‌لاری‌نین الجزایر و ایسپانیا‌دان اندونزیا و چینه داشینماسی‌نین واجیب‌لیگینی وورغولاییب.
